Nadmoćna pobjeda Milwaukeeja nad Miamijom (31/3/03) - 2003-03-31
Kukoč - 18 koševa, 5 skoka, 7 asistencija
Milwaukee Bucks su napokon nekoga pobijedili i to vrlo nadmoćno. Žrtva se zove Miami Heat. Najučinkovitiji na terenu bio je Miamiev rookie Caron Butler s 36 koševa, ali kod Milwaukeeja je bilo nekoliko igrača koji su nosili igru: Gary Payton je dao 24, Sam Cassell – 23, Toni Kukoč – 18. Toni je imao i pet skokova i sedam asistencija. A, sve to za 30 minuta igre. Milwaukee-u u “leđa pušu” košarkaši Washington Wizardsa koji su svoju turneju od šest utakmica na zapadu okončali u Denveru. Međutim, na veliko zadovoljstvo Kukočevog Milwaukee-a Jordanovi Wizardsi su neočekivano izgubili od Denvera. Jordan je imao slabu večer, jer je od 23 pokušaja samo devet uspio pogoditi. Najbolja ligaška momčad – Dallas Mavericks – naprosto su “pregazili” Minnesotu i to kao gosti. Rezultat 119:95. Dirk Nowitzki je ubacio 33 poena, od toga šest trica. Indiana je pružila još jednu dobru igru što je rezultiralo sigurnom pobjedom nad Phoenix Sunsima, dok su igrači Toronto Raptorsa bili bolji od gostiju iz New Yorka. Vince Carter je dao 24 koša za pobjedničku momčad. Corliss Williams, prošlosezonski najbolji “šesti igrač” ubacio je u posljednjoj četvrtini 15 od svojih ukupnih 19 koševa i tako pokazao svojim suigračima iz Detroit Pistonsa kako pobijediti Sacramento Kingse. Pistons i Kings su dvije potpuno različite ekipe: Pistonsi, trenutno najbolja ekipa na istoku, pravi su “radnici” na terenu čija se igra temelji na snazi i sjajnoj obrani. Kingsi, trećeplasirani na Zapadu, su prepuni talenta, lepršavosti i iznenađenja. Ovu su utakmicu dobili igrači iz Detroita zbog toga što su imali u svojim redovima Corlissa Williamsa, inače bivšeg igrača Sacramento Kingsa. Valjda im nije bio dovoljno “lepršav.” San Antonio je kao gost odnio dva boda iz New Orleansa. Tim Duncan je ubacio 33 poena uz 12 skokova, a par sekundi prije kraja utakmice ubacio je “tricu” koja je odlučila pobjednika. Aktualni prvaci Los Angeles Lakers u Seattleu su igrali kao drugorazredna močad što potvrdjuje i razlika od preko 20 koševa za pobjedničku momčad. Kobe Bryant je bacio samo 13 koševa. U prethodnoj je dao 55. Shaq je imao učinak od 34 poena. Kod pobjednika najbolji je bio Ray Allen s 32 koša, a kompletna momčad Seattle SuperSonicsa je imala 57 postotni šut.